الشروق أولا الطلوع ديال الشمش هو لوقيتة اللي الطرف لفوقاني ديال الضوّيرة دالشمش كاتبان فالصباح فوق لأفق ديال داك اللي كايشوف فيه. لكلمة تقدر تعني لعملية كاملها ديال لعبور دلقرص ديال الشمش لفوق لأفق زيادة على التأتيرات لجوية اللي كاتبع لهاد الضاهيرة. لحركة ديال لأرض هي اللي كاتخلي الضاهيرة ديال الشروق تطرى واخّا كايبان بلّي الشمش هي اللي كاتحرك وكاتطلع فلأفق. لوهم ديال الشمش اللي كاتحرك جاي من لمرجع ديال الشوف (فهاد لحالة لأرض اللي كاتدور على راسها). هاد لحركة لوهمية ديال الشمش كانت مقنعة لبزّاف ديال الناس وخلات بزّاف ديال التقافات تكون عندها ميطولوجيات وخرايف وحكايات مبنية على نمودج ديال لأرض اللي لوسط والشمش هي اللي كاتدور عليها، حتى جا نيكولاس كوپيرنيكوس فلقرن 16 وبدّل هاد لقضية لنمودج اللي الشمش فيه هي اللي فلوسط. الشروق فالتعريف لفلكي كايطرا فواحد اللحضة اللي فيها لفوق ديال لقرص دالشمش كايكون مماس للأفق. لكلمة ديال الشروق واخّا هاكاك كاتعني عند الناس لفترة قبل وبعد هاد اللحضة: الشفق: لفترة فالصباح اللي السما فيها كاتكون مضوية ولكن الشمش مازال مابايناش. اللحضة دلبدية ديال الشفق دالصباح كايتسمى لفجر لفلكي. لفترة من مورا ما الشمش طلعات ولألوان لفاقعة والتأتيرات ديال لجو مازالا كاينة. الشروق كايطرا فلحقيقة قبل ماتوصل الشمس للأفق حيتاش لغلاف لجوي ديال لأرض كايهرّس الصورة ديال الشمش فلجو.